text: Ufine valgmetoder i Hedensted
  14 november 2013 kl. 15.00
  Søren Vanting (kons.) fra Juelsminde, synes det er ufint at begynde at diskutere lukning af byens rådhus så sent i valgkampen.
  Han er utilfreds med, at socialdemokraten Henrik Alleslev har taget rådhusemnet op, før der ligger en konsulentrapport, der skal vi se hvor store besparelserne kan være ved, at lægge kommunens administrationer sammen.
  - Det er jo ikke en hemmelighed hvad vi mener om dét, siger Henrik Alleslev. Det står jo i vores valgprogram.
  Henrik Alleslev tror på, at der vil være penge at spare, hvis ledelse og medarbejdere ikke skal bruge tid på at køre fra den ene afdeling til den anden.
  - Der kommer også større krav om tværfagligt samarbejde, og det er altså nemmere hvis medarbejderne sidder i samme hus.
  Søren Vanting mener, at der ikke skal flyttes administrationer væk fra kommunens yderområder.
  - De skal fordeles over hele kommunen, siger Søren Vanting til TV SYD.
  I dag er der Løn & Økonomi, Undervisning, Kultur & Dagtilbud afdelinger på Juelsminde Rådhus. Desuden afholdes byrådsmøderne i Juelsminde.
  
  